మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
India Post Payments: ‘పోస్టల్’ బ్యాంకు ఎలా పనిచేస్తుంది? ప్రయోజనాలేమిటీ?
ఐపీపీబీ అంటే ఏమిటీ? దీనివల్ల కలిగే ప్రయోజనాలేమిటీ? ఇందులో ఎలాంటి ఖాతాలు తెరవచ్చు? వడ్డీ ఎంత? తదితర వివరాలను ఇక్కడ చూడండి.
Samayam Telugu | Updated:
Sep 1, 2018, 09:22PM IST
ప్రధాన మంత్రి నరేంద్ర మోడీ శనివారం ఇండియా పోస్ట్ పేమెంట్స్ బ్యాంక్ (ఐపీపీబీ) సేవలను అందుబాటులోకి తెచ్చారు. ఐపీపీబీ అనేది ప్రభుత్వరంగ సంస్థ. ఇది పోస్టల్, కమ్యునికేషన్ మంత్రిత్వ శాఖల ఆధీనంలో పనిచేయనుంది. ఇందులో నూరు శాతం వాటా కేంద్ర ప్రభుత్వం, రిజర్వు బ్యాంకు ఆఫ్ ఇండియాకే చెందుతుంది.
ఎలా పనిచేస్తుంది?: మొత్తం 1.55 లక్షల పోస్ట్ ఆఫీసు శాఖల అనుసంధానంతో గ్రామీణ ప్రాంతాల్లోని ప్రజలకు బ్యాంకింగ్, ఆర్థిక సేవలను విస్తృతం చేయనుంది. అంటే, ప్రస్తుతం ఉన్న బ్యాంకుల నెట్‌వర్క్ కంటే 2.5 రెట్లు అధికంగా ఐపీపీబీ శాఖలు ఉండబోతున్నాయి. దేశంలోని గ్రామీణ, పట్టణ ప్రాంతాల్లో ఉన్న సుమారు 11,000 పోస్ట్‌మేన్‌లు బ్యాకింగ్ సేవలను ఇంటి వద్దకు చేర్చనున్నారు. ఐపీపీబీ ఆరంభంతో.. ఇండియాలోనే అతిపెద్ద బ్యాంకింగ్ నెట్‌వర్క్ అందుబాటులోకి వస్తోంది.
• పోస్ట్‌మాన్‌ ద్వారా కొత్తతరం బ్యాంకింగ్‌, చెల్లింపు పద్ధతులను గ్రామీణులకు అందజేయనుంది.
• సుమారు 17 కోట్ల పోస్టల్ సేవింగ్ బ్యాంక్ అకౌంట్లు ఐపీపీబీ ఆధీనంలోకి రానున్నాయి.
• బ్యాంకుకు సంబంధించిన అన్ని రకాలు సేవలు ఐపీపీబీ అందిస్తుంది. అయితే, రుణాలు మాత్రం ఇవ్వలేదు.
• ఈ మేరకు థర్డ్‌పార్టీ సేవలు కింద మ్యూచువల్‌ ఫండ్‌, రుణాలు ఇచ్చేందుకు బజాజ్‌ అలియంజ్‌, పీఎన్‌బీతో ఒప్పందాలు జరిగాయి.
• పింఛను, సబ్సిడీ, ఎమ్‌ఎన్‌ఆర్‌ఈజీఏ నగదు బదిలీ కూడా ఐపీపీబీ ద్వారా చేయవచ్చు.
మూడు రకాల సేవింగ్ అకౌంట్లు: ఐపీపీబీ రెగ్యులర్, డిజిటల్, బేసిక్ సేవింగ్ అకౌంట్లను అందుబాటులోకి తేనుంది. ఈ మూడు సేవింగ్ అకౌంట్లకు 4 శాతం వడ్డి లభించనుంది. వ్యక్తులు, చిన్న వ్యాపారుల నుంచి సుమారు రూ.లక్ష వరకు డిపాజిట్లను ఐపీపీబీ స్వీకరిస్తుంది.
• పొదుపు ఖాతాలతోపాటు క‌రెంట్ ఖాతాలు, న‌గ‌దు బ‌దిలీలు, ప్రత్యక్ష న‌గ‌దు బ‌దిలీ, బిల్లు, యుటిలిటీ చెల్లింపులు, వ్యాపార చెల్లింపులు సైతం అందుబాటులో ఉంటాయి.
• నేషనల్ పేమెంట్స్ కార్పొరేషన్ ఆఫ్ ఇండియా, భారత్ బిల్ పేమెంట్స్ సిస్టమ్‌లో ఉన్న.. ఫోన్లు, డీటీహెచ్ వంటి సుమారు 100 సంస్థలకు బిల్లులు చెల్లించే సదుపాయం ఉంది.
• ఐపీపీబీ మొబైల్‌ బ్యాంకింగ్‌ యాప్‌, ఎస్‌ఎమ్‌ఎస్‌, ఐవీఆర్‌, మైక్రో ఏటీఎమ్‌ విధానాల్లోనూ సేవలు అందించనుంది.
• వీటితో పాటు ఖాతాదారుడికి క్యూఆర్ కార్డును కూడా అందించనున్నారు. వీటికి బయోమెట్రిక్‌ను అనుసంధానిస్తారు. దీనివల్ల కార్డు ఎవరికైనా చిక్కినా వారు దాన్ని ఉపయోగించలేరు.
• ఐపీపీబీ 650 శాఖలతోపాటు 3,200 యాక్సెస్ పాయింట్లను కూడా అందుబాటులోకి తేనుంది. ఐపీపీబీకి సురేష్ సేథీ మేనేజింగ్ డైరెక్టర్, చీఫ్ ఎగ్జిక్యూటివ్ ఆఫీసర్‌గా వ్యవహరిస్తున్నారు.